b'\n_START_ARTICLE_\nTora Dahle Aag\xc3\xa5rd\n_START_SECTION_\nTORA\n_START_PARAGRAPH_\nBandet ble dannet i Flatanger i Tr\xc3\xb8ndelag i 2011. De har utgitt to EP\xe2\x80\x99er og et album. I 2016 ga bandet ut sin andre EP Change of Scenery. Den toppet albumlisten p\xc3\xa5 iTunes og fikk gode kritikker. L\xc3\xa5ta They Say ble brukt i sesongpremieren av NRK-serien Unge Lovende i 2017._NEWLINE_Bandet best\xc3\xa5r i dag av Tora Dahle Aag\xc3\xa5rd (gitar og vokal), Isak Seltveit (bass), Guri Tran\xc3\xa5s (kor), Andreas Dahle Aag\xc3\xa5rd (gitar) og Magnus Galguften (trommer). Flesteparten av l\xc3\xa5tene er skrevet av Tora selv, noen i samarbeid med Andreas Dahle Aag\xc3\xa5rd._NEWLINE_TORA beskrives som et fyrverkeri av et band med 25 \xc3\xa5r gamle gitarist og vokalist Tora Dahle Aag\xc3\xa5rd i spissen. Hun har gjort seg bemerket h\xc3\xb8yt og lavt med sin unike energi, tilstedev\xc3\xa6relse og lekne musikalitet. Musikken befinner seg i et bluesinspirert pop-rock-landskap._NEWLINE_I februar 2019 slapp TORA sitt debutalbum TORA. Dagbladet omtalte det som en \xc2\xabLovende debut fra ny, kvinnelig gitarhelt\xc2\xbb, mens Adresseavisen meldte at \xc2\xabTora er i ferd med \xc3\xa5 finne et s\xc3\xa6regent uttrykk, samtidig som de behersker moder-sjangeren. Unge, flinke og utforskende musikere, frontet av en dyktig vokalist som har noe ekstra ved seg, b\xc3\xb8r v\xc3\xa6re musikk i blueselskernes, og mange andres, \xc3\xb8rer.\xc2\xbb_NEWLINE_Tora Dahle Aag\xc3\xa5rd er ei dame i vinden: H\xc3\xb8sten 2018 skrev hun historie da hun som f\xc3\xb8rste kvinnelige gitarist fikk en sponsoravtale med den britiske gitarprodusenten Chapman Guitars. I januar var Tora gjestegitarist for Frode Aln\xc3\xa6s i Asker Kulturhus, og i februar og mars ble hun invitert av Trygve Skaug som gjestegitarist p\xc3\xa5 hans Norgesturn\xc3\xa9 etter at han oppdaget henne p\xc3\xa5 Instagram! Tora deltok i mars i NRKs popul\xc3\xa6re musikkprogram Beat for Beat. Senere samme m\xc3\xa5ned spilte hun p\xc3\xa5 Larvik Gitarfestival, hvor hun jammet med gitarlegender som Paul Gilbert og Jennifer Batten! I sommer bes\xc3\xb8ker TORA b\xc3\xa5de Trondheim og Bergen samt en rekke bluesfestivaler og klubber \xe2\x80\x93 i tillegg skal de varme opp for Hellbillies p\xc3\xa5 et par av sommerens konserter._NEWLINE_Med sine snart 40 000 f\xc3\xb8lgere fra hele verden har Tora ogs\xc3\xa5 gjort det stort med sin Instagram profil.'